奉和純甫秋扇
作者：强至
朝代：宋

paragraphs: 粲粲機中練，作扇圓中規。
盛夏天無風，廣宇猶蒸炊。
汗流既浹體，蚊齒仍毒肥。
團扇當爾日，功利兩得施。
一入君掌握，汗却蚊攘披。
秋風刮地來，凉氣襲空帷。
功竟勢亦去，退藏乃其宜。
聖人制器用，用舍各有時。
弓所以在鳥，鳥盡弓胡爲。
蹄所以在兔，兔獲蹄何之。
葛屨乃履霜，刺譏見于詩。
作扇本禦暑，暑退當棄遺。
奚必昧用舍，託怨班婕妤。